JWD ทุ่ม 23 ลบ.ซื้อธุรกิจตัวแทนขนส่งสินค้าระหว่างประเทศ หวังเสริมศักยภาพแข่งขัน
JWD ทุ่ม 23 ลบ.ซื้อธุรกิจตัวแทนขนส่งสินค้าระหว่างประเทศ หวังเสริมศักยภาพแข่งขัน
4 ต.ค. 2560

บริษัท เจดับเบิ้ลยูดี อินโฟโลจิสติกส์ จำกัด หรือ JWD เปิดเผยว่า บริษัท เจวีเค อินเตอร์เนชั่นแนล มูฟเวอรส์ จำกัด (JVK) ซึ่งเป็นบริษัทย่อย จะเข้าซื้อหุ้น 100% ในบริษัท โอเชี่ยน แอร์ อินเตอร์เนชั่นแนล จำกัด (OAI) ซึ่งประกอบธุรกิจตัวแทนขนส่งสินค้าระหว่างประเทศ ทางทะเล ทางอากาศ (Freight Forwarding) มูลค่า 23 ล้านบาท
โดยคาดว่าจะเข้าทำรายการภายในเดือนต.ค.60 ซึ่งจะช่วยเสริมศักยภาพในการแข่งขันให้กับ JVK ทั้งยังช่วยเติมเต็มบริการของกลุ่ม JWD ในการก้าวเป็นผู้นำผู้ให้บริการโลจิสติกส์และซัพพลายเชนอย่างครบวงจร
ทั้งนี้ JVK จะเข้าซื้อหุ้นของ OAI จากนายธีระพล กล้าอยู่, นายกระบวน แสงแป้น, นางหนูริน กล้าอยู่ และนางสาวมยุรฉัตร คล้ายแก้ว ซึ่งไม่เข้าข่ายเป็นบุคคลเกี่ยวโยงกัน จำนวนรวมทั้งสิ้น 50,000 หุ้น หรือ 100% ของทุนชำระแล้วของ OAI ในราคาหุ้นละ 460 บาท รวมเป็นเงินทั้งสิ้น 23 ล้านบาท โดยจ่ายชำระเป็นเงินสดจำนวน 18.6 ล้านบาท และชำระเป็นหุ้นสามัญเพิ่มทุนของ JVK จำนวน 44,000 หุ้น หรือ คิดเป็น 9.91% ของจำนวนหุ้นทั้งหมดของ JVK โดยจัดสรรให้นายธีระพล กล้าอยู่ ทั้งหมด เป็นจำนวนเงินค่าหุ้นตามราคาพาร์ คิดเป็นเงินจำนวน 4.4 ล้านบาท